

ที่ มท ๐๘๑๐.๕ /ว กรมส่งเสริมการปกครองท้องถิ่น

ถนนนครราชสีมา เขตดุสิต กทม. ๑๐๓๐๐

มกราคม ๒๕๖๒

เรื่อง การจัดสรรงบประมาณเงินอุดหนุนทั่วไปตามโครงการสัตว์ปลอดโรค คนปลอดภัย จากโรคพิษสุนัขบ้า

ตามพระปณิธานศาสตราจารย์ ดร.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี (งวดที่ ๑)

เรียน ผู้ว่าราชการจังหวัด ทุกจังหวัด

อ้างถึง ๑. หนังสือกรมส่งเสริมการปกครองท้องถิ่น ที่ มท 0810.5/ว 2072 ลงวันที่ 5 กรกฎาคม 2561

๒. ประกาศคณะกรรมการการกระจายอำนาจให้แก่องค์กรปกครองส่วนท้องถิ่น เรื่อง หลักเกณฑ์การจัดสรร

เงินอุดหนุนทั่วไปให้แก่องค์กรปกครองส่วนท้องถิ่น ปีงบประมาณ พ.ศ. ๒๕๖2

สิ่งที่ส่งมาด้วย ๑. รายละเอียดประกอบรายการจัดสรรงบประมาณรายจ่าย

ประจำปีงบประมาณ พ.ศ. ๒๕๖2 งวดที่ 1 จำนวน ๑ ชุด

๒. แบบรายงานการดำเนินการป้องกันและควบคุมโรคพิษสุนัขบ้า จำนวน ๑ ชุด

3. เอกสารประกอบการขึ้นทะเบียนสุนัขและแมว จำนวน ๑ ชุด

ตามที่กรมส่งเสริมการปกครองท้องถิ่นได้ซักซ้อมแนวทางการตั้งงบประมาณรายจ่ายประจำปีงบประมาณ พ.ศ. 2562 เงินอุดหนุนทั่วไปด้านสาธารณสุขขององค์กรปกครองส่วนท้องถิ่น ประกอบกับ พระราชบัญญัติงบประมาณรายจ่ายประจำปีงบประมาณ พ.ศ. ๒๕๖2 มีผลใช้บังคับ วันที่ ๑ ตุลาคม ๒๕๖๑ และประกาศคณะกรรมการการกระจายอำนาจให้แก่องค์กรปกครองส่วนท้องถิ่น เรื่อง หลักเกณฑ์การจัดสรรเงินอุดหนุนทั่วไปให้แก่องค์กรปกครองส่วนท้องถิ่น ปีงบประมาณ พ.ศ. ๒๕๖๒ นั้น

กรมส่งเสริมการปกครองท้องถิ่นขอความร่วมมือจังหวัด ดังนี้

๑. แจ้งรายละเอียดประกอบการจัดสรรงบประมาณเงินอุดหนุนทั่วไป งวดที่ 1 ให้องค์กรปกครองส่วนท้องถิ่นทราบ ดังนี้

1.๑ เงินอุดหนุนสำหรับสำรวจข้อมูลจำนวนสัตว์และขึ้นทะเบียนสัตว์ ตามโครงการ  
สัตว์ปลอดโรค คนปลอดภัยจากโรคพิษสุนัขบ้า ตามพระปณิธานศาสตราจารย์ ดร. สมเด็จพระเจ้าลูกเธอ  
เจ้าฟ้าจุฬาภรณวลัยลักษณ์ อัครราชกุมารี งวดที่ 1 สำหรับค่าการสำรวจจำนวนสุนัขและแมว ตัวละ 3 บาท  
มีจำนวนสุนัขและแมวทั้งสิ้น 11,105,931 ตัว เป็นเงิน 33,317,793 บาท (สามสิบสามล้านสามแสน  
หนึ่งหมื่นเจ็ดพันเจ็ดร้อยเก้าสิบสามบาทถ้วน)

1.๒ เงินอุดหนุนเพื่อขับเคลื่อนโครงการสัตว์ปลอดโรค คนปลอดภัย จากโรคพิษสุนัขบ้า  
ตามพระปณิธานศาสตราจารย์ ดร.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี งวดที่ 1 โดยสนับสนุนเป็นค่าวัคซีนพร้อมวัสดุอุปกรณ์ในการฉีด ตัวละ 30 บาท สำหรับจำนวนสุนัขและแมว จำนวน 11,105,931 ตัว เป็นเงิน 333,177,930 บาท (สามร้อยสามสิบสามล้านหนึ่งแสนเจ็ดหมื่นเจ็ดพันเก้าร้อยสามสิบบาทถ้วน)

2. แจ้งองค์กรปกครองส่วนท้องถิ่นดำเนินการจัดซื้อจัดจ้างโดยให้ถือปฏิบัติ  
ตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 และระเบียบกระทรวงการคลัง  
ว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 เพื่อให้ได้ผู้รับจ้างและมีวัคซีนพร้อมสำหรับ ช่วงการรณรงค์ฉีดวัคซีนระหว่างเดือนมีนาคม – มิถุนายน 256๒

/๓. ให้องค์กร…

-2-

๓. ให้องค์กรปกครองส่วนท้องถิ่นรายงานผลการจัดซื้อวัคซีนให้จังหวัดทราบ ภายในเดือนกุมภาพันธ์ 2562 เพื่อที่จังหวัดจักได้รวบรวมผลการจัดซื้อวัคซีนให้กรมส่งเสริมการปกครองท้องถิ่นทราบต่อไป ทั้งนี้ หากองค์กรปกครองส่วนท้องถิ่นได้รับการจัดสรรงบประมาณไม่ครบถ้วนให้รายงานกรมส่งเสริมการปกครองท้องถิ่นทราบ เพื่อที่จะได้จัดสรรงบประมาณเพิ่มเติมต่อไป รายละเอียดปรากฏตามสิ่งที่ส่งมาด้วย ๒

4. ให้องค์กรปกครองส่วนท้องถิ่นบันทึกข้อมูลการสำรวจจำนวนสุนัขและแมวในเอกเซลไฟล์ตามรูปแบบที่กำหนด

รายละเอียดปรากฏตามสิ่งที่ส่งมาด้วย

จึงเรียนมาเพื่อโปรดพิจารณาดำเนินการต่อไป

ขอแสดงความนับถือ

อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

ส่วนส่งเสริมการสาธารณสุขและสิ่งแวดล้อม

โทร. ๐-๒๒๔๑-๙๐๐๐ ต่อ ๒๑๑๔

โทรสาร ๐-๒๒๔๑-๒๐๖๖

ผู้ประสานงาน นางสาวสาวิตรี คล้ายจินดา/ นายจักรพงษ์ สุขใส 081-174-3738